Tiltalte frifindes i sag om salg af cannabisolie
Ret: Vestre Landsret (2. instans)
Faggruppe: Straffesag — Almindelig domsmandssag
Sagsemner: Erhvervsforhold;
Narkotika;

Vestre Landsret

9. marts 2023

Frifindelse i sag om salg af cannabisolie

V.L. S-1312-21

Vestre Landsret har den 9. marts 2023 afsagt dom i en ankesag, hvor en

mand på 44 år var tiltalt for overtrædelse af lægemiddelloven og

straffelovens § 191, jf. lovgivningen om euforiserende stoffer, ved i en

periode på mere end 3 ½ år at have fremstillet, emballeret, oplagret og solgt

cremer, bolsjer og olier indeholdende THC (tetrahydrocannabinol). Manden

reklamerede for produkterne på sin hjemmeside, hvorfra salget af

produkterne også foregik. Retskemiske analyser af produkter fundet under

ransagninger hos manden viste, at flere af produkterne havde et indhold af

THC, der oversteg den tilladte værdi på 0,2 procent.

Landsretten fandt det ikke bevist, at THC-indholdet i produkterne forud for

de retskemiske analyser oversteg den tilladte værdi på 0,2 procent, og

manden blev derfor frifundet for så vidt angik det forhold, der vedrørte

overtrædelse af straffelovens § 191, jf. lovgivningen om euforiserende

stoffer. Landsretten lagde navnlig vægt på, at de retskemiske analyser blev

foretaget ved gaskromatografi, hvilket betød, at der i forbindelse med

analyserne var sket en opvarmning og en deraf følgende omdannelse af det

lovlige stof THC-A (tetrahydrocannabinolsyre) til THC. Byretten havde

også frifundet manden i dette forhold.



Landsretten fandt ikke grundlag for at anse produkterne for lægemidler, og

manden blev derfor også frifundet i det forhold, der vedrørte overtrædelse af

lægemiddelloven. Manden var i byretten blevet fundet skyldig i dette

forhold.